62023CJ0240_RES
Lieta C‑240/23
Herbaria Kräuterparadies GmbH
pret
Freistaat Bayern
(Bundesverwaltungsgericht lūgums sniegt prejudiciālu nolēmumu)
Tiesas (virspalāta) 2024. gada 4. oktobra spriedums
Lūgums sniegt prejudiciālu nolēmumu – Lauksaimniecība un zivsaimniecība – Bioloģiskie produkti – Regula (ES) 2018/848 – Bioloģiskās ražošanas noteikumi – 16. pants – Marķējums – 30. pants – Norādes uz bioloģisko ražošanu – 33. pants – Eiropas Savienības bioloģiskās ražošanas logotips – Izmantošanas nosacījumi – Produkta atbilstība Regulai 2018/848 – 45. pants un 48. pants – Trešās valsts izcelsmes produktu importēšana, lai tos laistu Savienības tirgū kā bioloģiskus produktus – Šīs trešās valsts ražošanas noteikumu līdzvērtība Regulas 2018/848 noteikumiem – Bioloģiskās ražošanas logotipa izmantošana trešajā valstī
Lauksaimniecība – Kopējā lauksaimniecības politika – Lauksaimniecības produktu bioloģiskās ražošanas metode un norādes par to uz lauksaimniecības produktiem un pārtikas produktiem – Regula 2018/848 – Tādu bioloģisko produktu marķēšana, kas importēti no trešās valsts un neatbilst minētās regulas ražošanas noteikumiem – Šīs trešās valsts ražošanas noteikumu līdzvērtība Regulas 2018/848 noteikumiem – Eiropas Savienības bioloģiskās ražošanas logotipa un norāžu uz bioloģisko ražošanu izmantošana – Nepieļaujamība – Tāda trešās valsts bioloģiskās ražošanas logotipa izmantošana, kurā ir identiskas norādes tām, kas attiecas uz bioloģisko ražošanu Savienībā – Pieļaujamība
(Eiropas Parlamenta un Padomes Regulas 2018/848 16. panta 1. punkts, 30. panta 1. un 2. punkts, 33. panta 1. punkts, 45. panta 1. punkta b) apakšpunkta iii) punkts, 48. panta 1. punkts un II pielikuma IV daļas 2.2.2. punkta f) apakšpunkts)
(skat. 51., 62.–64., 66.–68., 75., 76., 79., 84. un 85. punktu un rezolutīvo daļu)
Rezumējums
Tiesa, kurā ar lūgumu sniegt prejudiciālu nolēmumu vērsusies Bundesverwaltungsgericht (Federālā administratīvā tiesa, Vācija), precizē Eiropas Savienības bioloģiskās ražošanas logotipa izmantošanas nosacījumus tādu produktu importa gadījumā, kuru sastāvā papildus bioloģiskiem produktiem ir nebioloģiskas lauksaimniecības vitamīni un minerālvielas.
Herbaria ražo dzērienu “Blutquick” – augļu sulu un ārstniecības augu izvilkumu maisījumu, kas iegūts bioloģiskā ražošanā. Šim dzērienam, ko tirgo kā uztura bagātinātāju, ir pievienoti vitamīni, kas nav augu izcelsmes, un dzelzs glikonāts. Uz iepakojuma ir izvietots Eiropas Savienības bioloģiskās ražošanas logotips, valsts bioloģiskās ražošanas logotips, kā arī norāde par sastāvdaļu izcelsmi no “kontrolētas bioloģiskās lauksaimniecības”.
Uzskatot, ka šis dzēriens neatbilst Regulas Nr. 889/2008 (
1
) 27. panta 1. punkta f) apakšpunktam, jo tajā ir minerālvielas un vitamīni, kas nav augu izcelsmes, lai arī tas nav prasīts tiesību aktos (
2
), Bayerische Landesanstalt für Landwirtschaft (Bavārijas federālās zemes Lauksaimniecības institūts, Vācija) uzdeva Herbaria noņemt saskaņā ar Regulas Nr. 834/2007 (
3
) 23. pantu aizsargāto norādi uz bioloģisko ražošanu “Blutquick” etiķetē, reklāmā un tirdzniecībā.
Herbaria šo lēmumu apstrīdēja iesniedzējtiesā. Tajā Herbaria vairs neapstrīd to, ka tās produkts neatbilst Eiropas Savienības tiesībām (
4
), un līdz ar to – tajās paredzēto aizliegumu izmantot Eiropas Savienības bioloģiskās ražošanas logotipu, valsts bioloģiskās ražošanas logotipu un norādes uz bioloģisko ražošanu. Tomēr Herbaria apgalvo, ka, piemērojot Regulu 2018/848 (
5
), no Amerikas Savienotajām Valstīm importēts produkts, kas konkurē ar “Blutquick”, šādam aizliegumam nav pakļauts, lai arī tas neatbilst Savienības tiesību ražošanas noteikumiem, un ka tas esot uzskatāms par nevienlīdzīgu attieksmi, kas neatbilst Eiropas Savienības Pamattiesību hartas 20. pantam.
Šādos apstākļos iesniedzējtiesa konkrēti vērsās Tiesā ar jautājumu, vai Regula 2018/848 pieļauj, ka uz produkta, kurš importēts no trešās valsts atbilstoši šajā regulā paredzētiem nosacījumiem, ir Eiropas Savienības bioloģiskās ražošanas logotips, kā arī norādes par bioloģisko ražošanu, lai arī ne visi tā aspekti atbilst minētajā regulā paredzētajām prasībām.
Šajā spriedumā, kurš pasludināts virspalātas sastāvā, Tiesa interpretē Regulu 2018/848 (
6
) tādējādi, ka no trešās valsts importēta produkta, kura ražošanas noteikumi ir atzīti par līdzvērtīgiem šajā regulā paredzētajiem noteikumiem, lai produktu laistu Savienības tirgū kā bioloģisku produktu, marķējumā nevar izmantot ne Eiropas Savienības bioloģiskās ražošanas logotipu, ne principā norādes uz bioloģisko ražošanu, ja tajā ir minerālvielas un vitamīni, kas nav augu izcelsmes, un tas nav prasīts tiesību aktos, tādēļ tas neatbilst minētās regulas 16. panta 1. punktā paredzētajiem nosacījumiem. Tomēr šādam produktam Savienībā var izmantot šīs trešās valsts bioloģiskās ražošanas logotipu, pat ja šajā logotipā ir norādes uz bioloģisko ražošanu Regulas 2018/848 izpratnē.
Tiesas vērtējums
Tiesa uzskata, ka Regulas 2018/848 30. panta 2. punkta un 33. panta 1. punkta formulējumā ir norādīts, ka Eiropas Savienības bioloģiskās ražošanas logotipu un norādes uz bioloģisko ražošanu bioloģiskiem produktiem, neatkarīgi no tā, vai tie ir ražoti Savienībā vai importēti no trešās valsts, lai tos laistu Savienības tirgū kā bioloģiskus produktus, var izmantot vienīgi, ciktāl tie atbilst šajā regulā noteiktajām prasībām.
Šo gramatisko interpretāciju apstiprina konteksts, kādā iekļaujas šīs tiesību normas. Ar Regulu 2018/848 tiek nošķirti Savienībā ražoti produkti (
7
) no produktiem, kas ir importēti no trešās valsts, lai tos laistu Savienības tirgū kā bioloģiskus produktus, kuriem jāatbilst Regulas 2018/848 45. pantā norādītajiem nosacījumiem un konkrēti vienam no trīs minētās regulas 45. panta 1. punkta b) apakšpunkta i)–iii) punktā paredzētajiem nosacījumiem. Šie trīs nosacījumi attiecīgi skar gadījumu, kad importētie produkti atbilst minētās regulas II, III un IV nodaļas prasībām (norādīts i) punktā), gadījumu, kad tos reglamentē līdzvērtīgi noteikumi to izcelsmes valstī, kas par tādiem ir atzīti tirdzniecības nolīgumā (norādīts ii) punktā), un visbeidzot – gadījumu, kad šo noteikumu līdzvērtīgums ir atzīts kā vienpusējs Savienības pasākums (norādīts iii) punktā).
No šiem trim nosacījumiem vienīgi i) punktā paredzētais prasa, lai importētais produkts atbilstu šīs regulas II, III un IV nodaļas noteikumiem. Attiecīgi produkts, kas atbilst Regulas 2018/848 (
8
) 45. panta 1. punkta b) apakšpunkta iii) punktā minētajam gadījumam, lai arī tas neatbilst visiem šīs regulas III nodaļā paredzētajiem ražošanas noteikumiem, var tikt laists Savienības tirgū kā bioloģisks produkts, ja vien runa ir par produktu no trešās valsts, kuras spēkā esošie ražošanas noteikumi Savienībā ir uzskatīti par līdzvērtīgiem minētajā III nodaļā paredzētajiem noteikumiem un tiem atbilst. Tiesa precizē, ka attiecīgās trešās valsts ražošanas noteikumu “līdzvērtīguma” jēdziens nozīmē, ka tie atbilst tiem pašiem mērķiem un principiem, piemērojot noteikumus, kas garantē tādu pašu atbilstības apliecināšanas pakāpi, kāda Savienības tiesiskajā regulējumā prasīta attiecībā uz Savienībā ražotiem produktiem (
9
).
Turpretī nevienā Regulas 2018/848 normā nav atļauts izmantot Eiropas Savienības bioloģiskās ražošanas logotipu vai norādes uz bioloģisko ražošanu produktiem no trešām valstīm, kas atzīti līdzvērtības nolūkā, ja šie produkti, lai gan tos var importēt Savienībā, piemērojot šīs regulas 45. panta 1. punkta b) apakšpunkta iii) punktu, tomēr neatbilst minētajā regulā paredzētajiem ražošanas noteikumiem.
Šādu interpretāciju tostarp apstiprina Regulas 2018/848 mērķi, proti, attaisnot patērētāju uzticību produktiem, kas marķēti kā bioloģiskie produkti, tiem nodrošinot skaidru un nepārprotamu informāciju par faktu, ka produkts, uz kura ir Eiropas Savienības bioloģiskās ražošanas logotips vai norādes par bioloģisko ražošanu, pilnībā atbilst visām minētajā regulā noteiktajām prasībām, ne tikai tai līdzvērtīgiem noteikumiem.
Iespēja izmantot Eiropas Savienības bioloģiskās ražošanas logotipu vai norādes uz bioloģisko ražošanu gan attiecībā uz produktiem, kas ražoti Savienībā vai trešās valstīs, ievērojot Regulā 2018/848 paredzētos ražošanas noteikumus, gan uz tiem, kas ražoti trešās valstīs saskaņā ar standartiem, kuri ir tikai līdzvērtīgi minētajiem ražošanas noteikumiem, neļauj patērētājam uzzināt, vai importētais produkts atbilst visiem Regulā 2018/848 paredzētajiem ražošanas noteikumiem vai arī tas tikai atbilst trešās valsts, no kuras tas importēts, ražošanas noteikumiem, kas ir līdzvērtīgi šīs regulas prasībām.
Šajā ziņā ar to, ka atbilstoši Regulas 2018/848 32. panta 2. punktam, uz produkta izmantojot Eiropas Savienības bioloģiskās ražošanas logotipu, jāpievieno norāde, kurā precizēta vieta, kur ražotas šī produkta sastāvā esošās lauksaimniecības izejvielas, nepietiek, lai izvairītos no jebkādām neskaidrībām patērētājam.
To ņemot vērā, lai atvieglotu tirdzniecību ar trešām valstīm un nodrošinātu lietderīgo iedarbību Regulas 2018/848 45. panta 1. punkta b) apakšpunkta iii) punktam, ar ko Eiropas Komisijai piešķirta kompetence atzīt, ka trešās valsts noteikumi ir līdzvērtīgi šīs regulas noteikumiem, produktiem, kuri importēti, piemērojot šo tiesību normu, un kuriem ir piekļuve Savienības tirgum kā bioloģiskiem produktiem, ir jāspēj izmantot to izcelsmes trešās valsts bioloģiskās ražošanas logotipu, pat ja šajā logotipā ir identiskas norādes tām, kas attiecas uz bioloģisko ražošanu šīs regulas 30. panta 1. punkta un tās IV pielikuma izpratnē.
(
1
)	Komisijas Regula (EK) Nr. 889/2008 (2008. gada 5. septembris), ar ko paredz sīki izstrādātus bioloģiskās ražošanas, marķēšanas un kontroles noteikumus, lai īstenotu Padomes Regulu (EK) Nr. 834/2007 par bioloģisko ražošanu un bioloģisko produktu marķēšanu (OV 2008, L 250, 1. lpp.).
(
2
)	Saskaņā ar piemērojamām regulām vitamīnus un minerālvielas pārstrādes produktiem ar norādi “bioloģisks” var pievienot tikai tad, ja to izmantošana ir prasīta tiesību aktos.
(
3
)	Padomes Regula (EK) Nr. 834/2007 (2007. gada 28. jūnijs) par bioloģisko ražošanu un bioloģisko produktu marķēšanu un par Regulas (EEK) Nr. 2092/91 atcelšanu (OV 2007, L 189, 1. lpp.).
(
4
)	Šajā lietā Regulas 2018/848 16. panta 1. punktam, to lasot kopā ar tās II pielikuma IV daļas 2.2.2. punkta f) apakšpunkta i) punktu, ar kuru būtībā tika aizstāts Regulas Nr. 889/2008 27. panta 1. punkta f) apakšpunkts.
(
5
)	Eiropas Parlamenta un Padomes Regula (ES) 2018/848 (2018. gada 30. maijs) par bioloģisko ražošanu un bioloģisko produktu marķēšanu un ar ko atceļ Padomes Regulu (EK) Nr. 834/2007 (OV 2018, L 150, 1. lpp.).
(
6
)	Šajā gadījumā Regulas 2018/848 30. panta 2. punkts un 33. panta 1. punkts.
(
7
)	Tiem jāatbilst Regulas 2018/848 II pielikuma IV daļā, kā arī jebkurā tās 16. panta 3. punktā norādītajā īstenošanas aktā ietvertajiem detalizētajiem ražošanas noteikumiem.
(
8
)	Tā tas ir iesniedzējtiesas norādītajā gadījumā.
(
9
)	Regulas 2018/848 3. panta 64. punkts.